«ЩIыхь зыхуэфащэр къэкIуэнум хуэлажьэрщ»
Апхуэдэ къыхуеджэныгъэм щIэту Ставрополь краймрэ Осетие-Ищхъэрэ- Алание Республикэмрэ щыпсэу адыгэ сабийхэм папщIэ нобэ къызэIуах «Къэбэрдей-Балъкъэрым и тхыдэм и напэкIуэцIхэр» щIыналъэр джыным теухуа ещанэ фестивалыр. Серноводскэ, Русскэ, Графскэ къуажэхэм, Мэздэгу къалэм щыщ школакIуэ 75-рэ зэпеуэнущ адыгэ лъэпкъым и щэнхабзэм, литературэм, тхыдэм зэрыщыгъуазэм теухуауэ.
Фестивалым хэтхэм гупитхуу загуэшынурэ лъэпкъ шхыныгъуэхэр ягъэхьэзырынущ, апхуэдэу цIыхубэ художественнэ IэщIагъэхэмкIэ выставкэ къызэрагъэпэщынущ. Сабийхэм зэхуаIуэтэнущ щэнхабзэм, егъэджэныгъэм, щIэныгъэм я IэнатIэхэм зэфIэкIышхуэ къыщызыгъэлъэгъуа адыгэхэм ятеухуа хъыбархэр. Апхуэдэу сабийхэм утыку къралъхьэнущ езыхэр къызыхэкIа лъэпкъым и хабзэхэр. Художественнэ гупхэр къэфэнымкIэ зэпеуэнущ, апхуэдэу хъыбарыжьхэм япкъ иткIэ ягъэхьэзыра композицэхэр ягъэлъагъуэнущ.
2012 — 2015 гъэхэм нэгъуэщI къэралхэм щыпсэу ди хэкуэгъухэм яхудиIэ зэпыщIэныгъэхэм зегъэужьынымкIэ комплекс планыр гъэзэщIэным хиубыдэу фестивалыр къызэригъэпэщащ КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм.
Джэдгъэф Маринэ.
